bg ru ru pl en ru uk bg ru ru ru bg bg en bg bg bg bg bg bg bg bg bg en en en en bg en en en ru en en en bg en mk en bg bg en en en bg de en mk en bg en en en bg bg bg bg en en en bg bg en en en ru en fr en en en en fa en en en en de en bg de en en pl
place for food photography, recipes and travel
По света и у нас
Из между хилядите гръцки острови избирам този за второто ни лятно пътуване.
Скопелос заедно със Скиатос и Алонисос оформят островната група “Спорадите”. До острова се стига с кола и ферибот (или самолет и ферибот) изборът е ваш. Ако изберете самолет до Атина или Скиатос, после със сигурност ще ви е нужен рент-а-кар. От София пътуването трае 5:30 часа с кола и още 3:30 с ферибот от Волос до Глоса или Скопелос (главния град на острова). Общо 10 часа, които не се усещат толкова, защото пътят е разделен, а и гледките от ферибота са разнообразие от монотонното каране по магистралата.
Имам известни съмнения относно дългото пътуване с едногодишно, но те траят само момент. На бързо правя плана, харесвам хотел и купувам билети за ферибот. В. се справя повече от чудесно и следващия път се заричам да избера дори по-далечна дестинация. Хотелът е добро попадение, ъпгейдват ни безплатно в по-голям апартамент, в който да се гоним на воля. Времето е по поръчка, освен последните два дни, в които вали на моменти.
Островът е голям и е идеалната комбинация от красиви плажове, забележителни манастири и много красива природа помежду им. На Скопелос и Скиатос е сниман холивудския филм ” Mamma mia” и това широко се обяснява навсякъде, но ако ме питате мен реклама не е нужна. Скопелос е най-зеленият от всички гръцки острови, като добавим и невероятните заливчета, гледките от почти всеки завои са спиращи дъха.
На острова има повече от 360 църкви и параклиси. Наличието на такъв завиден брой църкви се дължи на естественото им използване за убежище при турските нападения. Най-много заслужа да бъде видяна Agios Ioannis Kastri. Параклисът се намира на висока скала, за да стигнете до него трябва да изкачите 110 каменни стъпала. Гледката от върха е възхитителна.
Мястото се пропива по дрехите ми, ума ми, сетивата. С привкус на розови цветя, сини прозорци, бели стени. Солено и синьо. Още синьо. Различни нюанси: тъмно за капаците на прозорците, синьо-зелено за отражението на водата, светло синьо за безоблачното небе. Цветовете докосват сетивата. Вкусовете вълнуват душата.
Дните започват да си приличат.  Закуска с гледка, после кристално синя вода и яхти в морето. Криволичещи пътища, много завои, купол на манастир, един от всичките. Туристи на мотори, разноцветни камъчета на плажа, спящо дете на задната седалка. Редуват се плажове, едва запомням имена: Limnonari, Stafilos, Milia, Kastani … камъчета, пясък, яхти, красота докъдето ти стига погледа.
Вечер се разхождаме по кея. Водата е тъмно синя, почти черна. Лодките, завързани здраво за ръба се люлеят в ритъм. Мирише на печена риба. Сядаме на открито. Пием узо с приятели.  Свечерява се неусетно. Преместваме се на верандата с чаша вино и гръцка бира. Продължаваме разкази, слушаме истории, потапяме се в спокойствието на нощта.
Обратният път е труден. Край на безвремието, край на лятото. Остава ни да подменим изгубената халка, да изтръскаме пясъка от крачолите, да задържим усещането, колкото можем и да разгърнем въображението си до следващия път.
September 24, 2014 at 17:17
Ради, снимките са абсолютен разкош, лодката по залез и розовите цветчета по каменните стълби са великолепни детайли… а ти – ти си прекрасна ♥
September 29, 2014 at 09:30
Благодаря ти, Алекс! <3 Трогваш ме, много!
September 30, 2014 at 22:10
Това е мястото, на което си мечтая от 2008г., когато за първи път гледах “Mamma mia”. Снимките са пристрастяващи. Много благодаря за споделянето!
August 8, 2015 at 13:22
Здравей! Чудесни снимки и уникално пресъздадена атмосфера! Мога ли да те попитам кой хотел си избрала, тъй като сме си харесали Скопелос, а все още се лутаме из сайтовете за хотели. Вашият изглежда невероятно!
August 8, 2015 at 14:28
Здравей Зори, ето линк към хотела. Много беше добър.
August 8, 2015 at 14:33
August 24, 2015 at 14:43
повече от стихващ дъха разказ. Подготвяме пътуване до Скопелос в началото на Септември и мислим да си вземем колелета. Бихте ли споделили впечатления дали острова позволява обиколка и разучаване с колело. Стръмен ли е района?
August 24, 2015 at 15:11
леко планински е острова с баири, но пък мисля, че карането на колело е добра идея. Има много чужденци, които карат моторчета, за да се придвижват, но предвид че колелата няма да са основното ви транспортно средство, а развлечение съвсем добре ще сте си 🙂 Много хубаво изкарване пожелавам!
August 25, 2015 at 09:35
Leave a Reply Cancel reply
Your email address will not be published. Required fields are marked *
Enter your email address to follow our blog and receive notifications of new posts by email.
Всички снимки и публикации са авторски. Използването им без изричното съгласие на автора или посочване на източника с активен линк към него е забранено и непрепоръчително.
© 2022 Life Bites. Design by Pish and Posh Designs.